湖廣填四川

係發生喺中國明清兩代嘅兩次大規模四川之外嘅人移居四川地區嘅移民潮，分爲明初、清初兩次，移民人口達百萬人以上。

呢場移民潮唔浄止湖廣人參與，亦有廣東嘅客家人去填四川。移民影響最主要嘅地方係四川盆地東部，包括重慶、達州、涪陵、萬縣。除咗而家湖南、湖北、廣東外，江西、福建、廣西等十幾個省都有移民去四川。

史

天府之國嘅優越 
四川地區偏居於西南地區，因為地理上西有青藏高原、南為雲貴高原、北有秦嶺、東有大巴山，係外界唔易侵擾嘅盆地地帶，宋之前係遠離戰亂嘅世外桃源。春秋時係古蜀國領地。公元前316年，秦國滅蜀後，落令「移秦民萬家實之」，之後不斷有中原移民到四川。由於水土豐饒，災少，好快就開發成「天府之國」，而地形閉塞、山川險固，使四川冇乜大戰，所以人煙稠密，經濟繁榮不下江南。而安史之亂爆發後，長安危機，唐玄宗都係走去富庶安定嘅四川避難。

湖廣省嘅形成同第一次湖廣填四川 
然而到南宋末年，蒙元軍隊一路南下，喺四川地區激烈拉鋸戰，令四川人口銳減、農田荒廢。

元代第一次喺中國設省，當時嘅省係好大嘅，湖廣省就包咗今日湖北、湖南、廣西、海南大部，外加廣東、貴州小部，幾十年後蒙元滅亡，朱元璋統一中國後改革區劃，湖廣省嘅名沿用，範圍縮到今日湖北、湖南。

為咗恢復四川，朱元璋鼓勵移民四川，因為湖廣省喺四川隔籬，移民自然係最多，呢個就係第一次湖廣填四川。

屠蜀同第二次湖廣填四川 
所謂「屠蜀」，就係明末清初時四川地區持續戰亂，難得安定。

首先喺明末，天災多而朝廷又連年發兵徵稅，百姓艱難，於是各地起義。1644年，陝西人張獻忠作爲叛亂軍首領帶軍入四川，喺成都做本營立大西政權，自此明軍、清軍、大西軍三軍喺四川起爭奪戰，期間大屠殺不斷，令四川人口再次劇降。明後半期四川至少300萬人，到清初期時，跌到數萬人，一啲州縣甚至得返十幾戶人家。1673年，清初將軍吳三桂發動三藩之亂，四川未來得切恢復又陷入戰亂。

為咗重振天府之國，康熙平亂後頒佈《招民填川詔》，號召外省人移民四川，出啲嚟墾荒嘅農戶可免頭幾年稅賦等優惠政策。用咗一個世紀嘅時間，大約有600萬人入川，其中湖北、湖南就有300萬。

移民路線 
分為水陸二路。

水路係溯長江而上，經三峽入四川盆地，行水路嘅人大多來自湖北同江西。

陸路係行舊時四川同貴州、湖北嘅山路入川，行路去嘅人大多係湖南同貴州人，部份係來自廣東福建嘅客家人。

影響

麻城認同 
雖然移民來自湖廣咁大笪地，不過三百年過去，好多四川人講自己嘅鄉下，都話祖先係來自湖北麻城縣孝感鄉。好自然，麻城故里只係個民系認同標誌，就似珠璣巷對廣府人嘅意義噉，因為一個咁細嘅地方，就算搬晒成個鄉，都冇可能填得到四川。

有學者話類似於山西洪洞大槐樹移民，啲移民先係集中喺麻城再統一出發移居四川，於是後人以為麻城係鄉下；都有人話喺呢場移民潮中，麻城來嘅人係最早批移民，勢大資深，後來人為咗尋求蔭庇都冒充係麻城人。無論點，麻城已經成為四川人關於鄉下嘅記憶標誌。

湖廣會館 
移民越來越多，為咗聯絡鄉里，有個照應，四川就興起咗湖廣會館。會館係明清時外鄉人設喺城鎮中供同鄉住宿、聚會嘅場所，按地域分，一般由同鄉移民、商旅創辦，供奉鄉下嘅神主、賢人。書生趕考或生意佬出外地做買賣，大都首選本鄉嘅會館來投宿。

形成近現代巴蜀文化 
今日大約85%嘅四川人係移民後裔，佔多數係湖廣行省爲本籍嘅人口。歷史上四川地區居民講巴蜀語，由於人口銳減，外來移民衝擊，令巴蜀語式微、滅絕、同移民嘅湖廣話融合形成今日嘅四川話，屬於西南官話嘅一種。

江西填湖廣 
由於湖廣地區移咗太多人過去，呢場大規模移居影響到湖南、湖北本身嘅人口結構，結果湖廣空虛，引發咗事件江西填湖廣。

秦漢時的蜀地移民：將六國富豪大戶遷往蜀地
蜀史紀要 13，古蜀史上的八次大移民
「不正宗」的四川人：2300年的移民史
『揚一益二』的由來
康熙三十三年《招民填川詔》原文

中國史
人口流動
四川